ྱས་བཏབ་ནས་ཀྱང་། །འབུམ་ཕྲག་གཉིས་ཀྱི་བར་དུ་བཟླས། །ཞེས་འབྱུང་བའི་དོན་ནི། མཆོད་རྟེན་ཐབས་པ་དང་། དེ་དག་སྟོང་པའི་ངང་ལས། མཆོད་རྟེན་དེ་ཉིད་ཆེན་པོར་མང་པོར་བསམས་ལ། བུམ་པའི་ནང་དུ་ཀུན་རིག་སོགས་རིགས་ལྔའམ། སུམ་ཅུ་སོ་བདུན་གྱི་བར་དུ་སྐད་ཅིག་གིས་བསྐྱེད་ལ། དཀྱིལ་འཁོར་གྱི་སྐབས་ནས་འབྱུང་བ་བཞིན་ཡེ་ཤེས་པ་སྤྱན་དྲངས་ལ། རྩ་བའི་རིག་པ་ཉིས་འབུམ་གྱི་བར་ཅི་རིགས་པ་བཟླས་པས། བྱིན་གྱིས་བརླབས་ལ། ཅི་འགྲུབ་པས་མཆོད་དེ། གཏོར་མ་གཏང་བར་བྱའོ། །དེ་ནས་ཡང་མཆོད་རྟེན་རྣམས་ཞུ་བ་ལས། སླར་བཏབ་པའི་མཆོད་རྟེན་གྱི་རྣམ་པར་བསམས་ལ་ཕྱག་བྱས་ལ། ཅི་འབྱོར་པས་མཆོད་དེ་བསྟོད་ལ། སྨོན་ལམ་རྒྱས་པར་གདབ་བོ། །ལྔ་པ་རྟགས་མ་མཐོང་ན། སྤོགས་ཆོག་བྱ་བ་ནི། དེ་ནས་མཆོད་རྟེན་འབར་འགྱུར་རམ། །ཡང་ན་གཟུགས་ཀྱི་ཞལ་འཛུམ་མམ། །དྲི་དང་བདུག་པའི་འོད་ཀྱང་རུང་། །སྣང་ངམ་ཡང་ན་ངད་ལྡང་ངམ། །ལྷ་ལ་སོགས་པའི་རྣམ་པ་ནི། །སྣ་ཚོགས་པར་ནི་སྣང་འགྱུར་རམ། །རྫུ་འཕྲུལ་རྣམ་པར་འཕྲུལ་པའམ། །མེ་ཏོག་ལ་སོགས་འདོར་བ་དང་། །དུང་དང་རྔ་ལ་སོགས་པའི་སྒྲ། །གླིང་བུ་པི་ཝང་ལ་སོགས་རྣམས། །ཞེས་བྱ་བས་ནི། སྡིག་པ་དག་པའི་ལྟས་བསྟན་ཏོ། །ཅི་སྟེ་མཚན་མ་དེ་དག་ནི། །སྡིག་ཅན་བློ་ཡིས་མ་མཐོང་ན། །འབུམ་གྱི་ཕྲག་ནི་བརྒྱ་སྟོང་ངམ། །ཇི་སྲིད་མཚན་མ་བྱུང་བར་དུ། །དེ་བཞིན་གཤེགས་པར་མཆོད་ནས་ནི། །མཉམ་པར་བཞག་པས་བཟླས་པར་བྱ། །དེ་ཡི་མཐར་ནི་མཁས་པས་ཀྱང་། །མཚན་གཅིག་ཐོག་ཐག་མི་ཉལ་བཟླས། །ཞེས་འབྱུང་བའི་དོན་ནི། མཆོད་རྟེན་བྱས་པ་ལ་མཆོད་ཅིང་། ཉིས་འབུམ་བཟླས་པས་ཀྱང་མ་གྲུབ་སྟེ། གྲུབ་པའི་རྟགས་མ་མཐོང་ན། འབུམ་ཕྲག་བརྒྱ་སྟོང་གི་བར་དུ་བཟླས་ཤིང་མཆོད་ལ། མཇུག་ཏུ་མཚན་ཐོག་ཐག་མི་ཉལ་བར་རྩ་བའི་རིག་པ་བཟླས་ན་རྟགས་མཐོང་སྟེ་འགྲུབ་པར་འགྱུར་རོ། །དྲུག་པ་ཕན་ཡོན་ནི། དེ་ནས་དེ་ཡི་སྡིག་པ་ནི། །དག་པ་ཉིད་དུ་ངེས་པར་མཐོང་། །ལྷ་ཡི་ལུས་ཀྱི་གཟུགས་འགྱུར་ལ། །རང་གི་རྒྱུད་དུ་ངོ་ཤེས་འགྱུར། །མཚན་མ་འདི་དག་ཤེས་ནས་ནི། །རྣམ་པར་མི་རྟོག་སེམས་ཀྱིས་ཀྱང་། །བྱམས་དང་སྙིང་རྗེར་ལྡན་པ་ཡིས། །ལས་རྣམས་ཐམས་ཅད་བྱེད་པར་འགྱུར། །ཞེས་བྱ་བ་དང་། དེ་ནི་ངེས་པར་དམྱལ་གནས་ན། །དེ་བྱས་པས་ནི་གྲོལ་བར་འགྱུར། །ཡི་དྭགས་བྱོལ་སོང་སྡུག་བསྔལ་ལས། །གྲོལ་ཏེ་ལྷ་ཡི་གནས་སུ་སྐྱེ། །ཞེས་འབྱུང་བའི་དོན་རྣམས་ནི་རྟོགས་པར་སླའོ། །རྒྱས་པར་བྱ་བའི་ཆོ་ག་ནི། སློབ་དཔོན་ཞི་བའི་སྙིང་པོས་མཛད་པའི་མཆོད་རྟེན་སྒྲུབ་པའི་ཆོ་གར་བལྟ་བར་བྱའོ། །མཆོད་རྟེན་བྱས་ཏེ་སྡིག་པ་སྦྱོང་བའི་ཆོ་ག་བསྟན་ཟིན་ཏོ།། །།སྤྱི་དོན་བདུན་པ་རྟེན་མེད་པ་ལ་བྱ་བ་ནི། ཡང་ན་མེད་པར་གྱུར་ན་ཡང་། །ཟློས་ཤིང་བསྒོམ་པའི་ཚུལ་གྱིས་ནི། །མིང་ཙམ་ལེགས་པར་བྲིས་ནས་ཀྱང་། །མཆོད་རྟེན་ཕྲེང་བ་བྱ་བ་དང་། །ཡང་ན་གཟུགས་སུ་བྲིས་ཀྱང་རུང་། །སྦྱིན་སྲེག་མངོན་པར་དབང་བསྐུར་ན། །གདོན་མི་ཟ་བར་བདེ་འགྲོར་སྐྱེ། །ཞེས་པ་དང་། ཤཱཀ་ཐུབ་ནས་ཀྱང་། ལྷ་དང་། ཀླུ་དང་། གནོད་སྦྱིན་དང་། སྲིན་པོ་ལ་སོགས་པ་ངན་སོང་གི་རྒྱུད་དུ་གྱུར་པའི་རྣམས་ཤི་བའི་རོའམ། གཟུགས་བརྙན་ནམ། མིང་ལ་སོགས་པ་ཡང་བྲིས་ནས་བཟླས་བརྗོད་དང་། སྦྱིན་སྲེག་དང་། དབང་བསྐུར་རྣམས་ཀྱིས་སྔ་མ་བཞིན་དུ། ངན་སོང་ཐམས་ཅད་ལས་གྲོལ་བར་འགྱུར་རོ། །ཞེས་བྱ་བ་དང་། ཚེ་དཔག་མེད་ནས་ཀྱང་ཀྱེ་ལྷའི་བུ་རྣམས་ངན་སོང་གི་རྒྱུད་དུ་སྐྱེས་ཟིན་པ་གང་ཡིན་པ་དེ་དག་གི་མིང་ལ་ཡང་དབང་སྐུར་ཅིག གཟུགས་བརྙན་ལ་ཡང་དབང་སྐུར་ཅིག མཆོད་རྟེན་ལ་ཡང་དབང་བསྐུར་བར་བྱོས་ཤིག རང་གི་ལྷའི་སྐུ་ལ་ཡང་དབང་སྐུར་ཅིག ཆུང་ངུ་ན་དེ་དང་རིགས་མདུན་པ་དང་། དེའི་བུ་དང་། དེ་དང་རུས་མཐུན་པ་དང་། དེའི་མིང་འཛིན་པའམ། བྲན་ལ་ཡང་དབང་སྐུར་ཅིག ཞག་བདུན་དུ་དཀྱིལ་འཁོར་དུ་བཅུག་སྟེ་དབང་བསྐུར་ན་གདོན་མི་ཟ་བར་ཞག་བདུན་གྱིས་ངན་སོང་གི་སྒྲིབ་པ་ལས་རྣམ་པར་གྲོལ་བར་འགྱུར་རོ། །ཞེས་འབྱུང་སྟེ། དེ་དག་གི་དོན་ནི་སྔར་བསྟན་པ་རྣམས་ལས། རོ་བསྲེགས་པ་མ་ཡིན་པ་རྣམས་མིང་ལ་སོགས་པ་ལ་ཐམས་ཅད་བྱང་བར་ནུས་སོ། །དེ་ལ་གོང་དུ་བསྟན་པ་རྣམས་རིམ་པ་ཇི་ལྟར་ཉམས་སུ་བླང་ཞེ་ན། རོ་སྦྱང་བ་ནི། ཐམས་ཅད་ཀྱི་ཐོག་མ་དང་མཇུག་ཏུ་བྱས་ཀྱང་འདྲ་ལ། གཞན་ནི་བཟླས་པའི་རྗེས་ལ་ཕྱིར་བཟློག དེ་ནས་དབང་བྱའོ། །སྦྱིན་སྲེག་ནི། དཀྱིལ་འཁོར་མཆོད་པའི་སྐབས་སམ། མཇུག་ཏུ་བྱ་བ་གང་རུང་ཡིན་ནོ། །སཱཙྪ་ནི། རོ་ཡོད་ན་སྦྱངས་པའི་རྗེས་ལ་བྱ་སྟེ། རོ་མེད་ན། གང་དུ་བྱས་ཀྱང་འགལ་བ་མེད་དོ། །དེ་ནས་དེ་དག་གང་ཡང་རུང་བ་རེ་རེ་ཉམས་སུ་བླངས་པས་ཀྱང་སྡིག་པ་ཐམས་ཅད་འདག་པར་འགྱུར་ན། ཐམས་ཅད་བསྡོམས་ན་ལྟ་སྨོས་ཀྱང་ཅི་དགོས། རྟེན་མེད་པ་ལ་བྱ་བའི་གཞུང་ཆོ་གའི་ཁྲིགས་དང་བཅས་པ་བསྟན་ཟིན་ཏོ།། །།ད་ནི་ཞར་ལས་འོངས་པ་དེ་དག་ཐམས་ཅད་ལ་ཐུན་མོང་དུ་དགོས་པ་མཇུག་ཏུ་བྱ་བའི་ཆོ་ག་ནི། མེ་ལྟར་འབར་བའི་སྦྱིན་སྲེག་གི་སྐབས་ནས་འབྱུང་བ། དེ་ཡི་ལུས་ལ་དབང་བསྐུར་ཞིང་། །མཉམ་པར་བཞག་པས་བསྲུངས་ནས་ཀྱང་། །མཇུག་ཏུ་མངོན་པར་མཆོད་ནས་ནི། །ལྷ་རྣམས་ཐམས་ཅད་གཤེགས་པར་གསོལ། །ཞེས་འབྱུང་བའི་དོན་ནི་འདི་ཡིན་ཏེ། དེ་ལ་དྲུག བདག་ཉིད་ལ་དབང་བསྐུར་བ་དང་། བསྲུང་བ་དང་། མཆོད་ཅིང་གསོལ་བ་གདབ་པ་དང་། བཟོད་པར་གསོལ་ཞིང་གཤེགས་སུ་གསོལ་བ་དང་། སྨོན་ལམ་གདབ་པ་དང་། ཡོན་བདག་ལ་བཀྲ་ཤིས་བྱ་བའོ། །དང་པོ་ནི། གང་ཡང་རུང་བའི་ཆོ་ག་ཐམས་ཅད་རྫོགས་ནས་སླར་བྱ་རྒྱུ་མེད་པའི་ཚེ། བདག་ཉིད་ལ་བསྙེན་པའི་སྐབས་བཞིན། རིགས་ལྔའི་དབུ་རྒྱན་དང་། སྐུ་གསུང་ཐུགས་བྱིན་གྱིས་བརླབ་པར་བྱའོ། །གཉིས་པ་ནི། བསྙེན་པའི་སྐབས་བཞིན། ཁམས་གསུམ་རྣམ་པར་རྒྱལ་བས། བདག་དང་། གནས་དང་། རྣལ་འབྱོར་བསྲུང་བར་བྱའོ། །གསུམ་པ་ནི། སྤྱན་དྲངས་པའི་ལྷ་རྣམས་ལ་ཅི་འབྱོར་པས་མཆོད་ལ། རང་གི་ཡིད་ལ་ཅི་འདོད་པ་འདི་ལྟ་བུ་སྩལ་དུ་གསོལ། །ཞེས་གསོལ་བ་གདབ་པར་བྱའོ། །བཞི་པ་ནི། ཆོ་གའི་ལྷག་ཆད་ལ་སོགས་པའི་ཉེས་པ་ཐམས་ཅད་བཤགས་པའི་བསམ་པས། འདི་སྐད་ཅེས་བརྗོད་པར་བྱ་སྟེ། གང་ཡང་བདག་བློ་གཏི་མུག་པས། །ལེགས་སྤྱད་འདི་ལ་ཉེས་བྱས་གང་། །གང་ཕྱིར་ལུས་ཅན་སྐྱབས་གྱུར་པས། །དེ་ནི་མགོན་པོས་བཟོད་པར་མཛོད། །གཙོ་བོ་ནུས་པ་མ་མཆིས་པས། །མ་འབྱོར་མ་རྙེད་མ་འཚལ་བ། །འདིར་ནི་བགྱི་བ་གང་བགྱིས་རྣམས། །དེ་དག་ཐམས་ཅད་བཟོད་པར་མཛོད། །གང་ཡང་བདག་རྩོད་པའི་དུས་ཀྱི་སྙིགས་མའི་སེམས་ཅན་དུ་གྱུར་པས། གཞུང་བཞིན་དུ་ཡོ་བྱད་མ་འཚོགས་པ་དང་། མ་འབྱོར་པ་ཅི་མཆིས་པ་དེ་དག་ཐམས་ཅད་ཀྱང་བདག་ཉིད་ཆེན་པོ་ཁྱེད་རྣམས་ཀྱིས་བཟོད་པ་ཆེན་པོ་མཛད་དུ་གསོལ་ལོ། །གང་ཡང་བདག་ཅག་ལས་དང་པོ་པའི་སེམས་ཅན་དུ་གྱུར་པས། ཏིང་ངེ་འཛིན་ལ་དབང་མ་ཐོབ་སྟེ། བྱིང་བ་དང་། རྒོད་པ་དང་། འདོད་ཆགས་ལ་སོགས་པའི་ཉོན་མོངས་པའི་དབང་གིས་ཏིང་ངེ་འཛིན་ཉམས་པ་དང་། ཆོ་ག་ཉམས་པ་སྟེ། ལྷག་ཆད་དུ་གྱུར་བ་དང་། འགལ་འཁྲུལ་དུ་གྱུར་པ་ལ་སོགས་པའི་ཉེས་པའི་ཚོགས་ཅི་མཆིས་པ་དེ་དག་ཐམས་ཅད་བདག་ཉིད་ཆེན་པོ་ཁྱེད་རྣམས་ཀྱིས་བཟོད་པ་ཆེན་པོ་མཛད་དུ་གསོལ་ལོ། །དེ་ནས་ཡི་གེ་བརྒྱ་པ་ལན་ཅི་རིགས་པ་བརྗོད་ལ། །ཉེས་པ་ཐམས་ཅད་བཟོད་པར་གསོལ་བ་བྱས་ལ་གཤེགས་སུ་གསོལ་བའི་ཚིག ཨོཾ་ཁྱེད་ཀྱིས་སེམས་ཅན་དོན་ཀུན་མཛོད། །རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །ཨོཾ་བཛྲ་མུཿཞེས་བྱ་བས་སྤྱན་དྲངས་བའི་ཡེ་ཤེས་པ་རྣམས། འཇིག་རྟེན་པའི་འཁོར་དང་བཅས་ཏེ། གཤེགས་སུ་གསོལ་བར་བྱའོ། །དམ་ཚིག་པ་བསྐྱེད་པ་ཡོད་ན། རང་ལ་བསྡུ་བར་བྱའོ། །ཨོཾ་ཨ་ཀཱ་རོ་མུ་ཁཾ་སརྦྦ་དྷརྨཱ་ཎཱཾ། ཨཱདྱ་ནུཏྤནྣ་ཏྭཱ་ཏཱ། ཅེས་བརྗོད་ལ་རྡུལ་ཚོན་བསྡུ་བ་ལ་སོགས་པ་ལས་ཀྱི་རྗེས་རྣམས་མི་མངོན་པར་བྱའོ། །བསྡུས་པ་བྱེད་པར་འདོད་པས་རས་བྲིས་དང་། ལུགས་མ་ལ་སོགས་པ་ལ་ཡེ་ཤེས་པ་སྤྱན་དྲངས་པ་ཡིན་ན། དེའི་ཡེ་ཤེས་པ་གཤེགས་སུ་གསོལ་མི་དགོས་ཏེ་བསྡུས་ཏེ་མཆོད་ལ། ཡི་གེ་བརྒྱ་པས་བརྟན་པར་བྱའོ། །ལྷག་མ་རྣམས་ནི་སྔ་མ་བཞིན་ནོ། །ལྔ་པ་ནི། བདག་ཅག་གིས་ཚུལ་བཞིན་དུ་དཀོན་མཆོག་ལ་མཆོད་པ་དང་། འབྱུང་པོ་ལ་གཏོར་མ་བྱིན་པ་དང་། དབང་བསྐུར་བ་ལ་སོགས་པ་གང་བྱས་པ་སྨོས་ཏེ། དགེ་བའི་རྩ་བ་འདི་དག་གིས། ཆེ་གེ་མོ་ཞེས་བྱ་བས་ཐོག་དྲངས་ནས་སེམས་ཅན་ཐམས་ཅད་དང་ཐུན་མོང་དུ་བྱས་ཏེ། འཇིག་རྟེན་དང་འཇིག་རྟེན་ལས་འདས་པའི་རྒུད་པ་ཐམས་ཅད་དང་བྲལ་བར་གྱུར་ཅིག འཇིག་རྟེན་དང་འཇིག་རྟེན་ལས་འདས་པའི་ཕུན་སུམ་ཚོགས་པ་ཐམས་ཅད་དང་ཡང་དག་པར་ལྡན་པར་གྱུར་ཅིག བདེ་བ་ཉིད་དང་ཡིད་བདེ་བ་དེའི་མཆོག་རྣམ་པ་ཐམས་ཅད་མཁྱེན་པའི་སངས་རྒྱས་ཀྱི་གོ་འཕང་མྱུར་དུ་ཐོབ་པར་གྱུར་ཅིག དེ་མ་ཐོབ་ཀྱི་བར་དུ་རྣམ་པར་སྨིན་པ་ལ་མི་རེ་བའི་སྦྱིན་པ་གཏོང་བར་གྱུར་ཅིག སྲིད་པར་སྐྱེ་བ་ལ་འདུན་པ་དང་བྲལ་བའི་ཚུལ་ཁྲིམས་སྲུང་བར་གྱུར་ཅིག སེམས་ཅན་ཐམས་ཅད་ལ་ཞེ་འགྲས་པ་མེད་པའི་བཟོད་པ་སྒོམ་པར་གྱུར་ཅིག དགེ་བའི་ཆོས་ཐམས་ཅད་མྱུར་དུ་སྡུད་པའི་བརྩོན་འགྲུས་རྩོམ་པར་གྱུར་ཅིག གཟུགས་མེད་པའི་ཁམས་བསལ་བའི་ཏིང་ངེ་འཛིན་ལ་མཉམ་པར་འཇོག་པར་གྱུར་ཅིག ཐབས་སྙིང་རྗེ་ཆེན་པོ་དང་ལྡན་པའི་ཤེས་རབ་ཀྱི་ཕ་རོལ་ཏུ་ཕྱིན་པའི་དོན་རྟོགས་ཤིང་ཁོང་དུ་ཆུད་པར་གྱུར་ཅིག དེ་ལྟར་གྱུར་ནས་སེམས་ཅན་ཐམས་ཅད་ཀྱི་དོན་དུ་རྣམ་པ་ཐམས་ཅད་མཁྱེན་པའི་སངས་རྒྱས་ཀྱི་གོ་འཕང་མྱུར་དུ་ཐོབ་པར་གྱུར་ཅིག དེ་མ་ཐོབ་ཀྱི་བར་དུ་མཐོ་རིས་ལྷ་དང་མིའི་ལུས་སྐྱོན་གང་ཡང་མེད་པ་ཐོབ་པར་གྱུར་ཅིག ཐེག་པ་ཆེན་པོ་སྟོན་པའི་དགེ་བའི་བཤེས་གཉེན་རྣམས་དང་མི་འབྲལ་ཞིང་དེ་རྟག་ཏུ་མཉེས་པར་བྱེད་པར་གྱུར་ཅིག ཐེག་པ་ཆེན་པོ་ཟབ་པ་དང་རྒྱ་ཆེ་བ་སྟོན་པའི་དམ་པའི་ཆོས་དང་མི་འབྲལ་ཞིང་རྟག་ཏུ་སྤྱོད་པར་གྱུར་ཅིག དོན་དམ་པ་དང་། ཀུན་རྫོབ་ཀྱི་བདག་ཉིད་ཅན་གྱི་བྱང་ཆུབ་ཀྱི་སེམས་དང་མི་འབྲལ་བར་གྱུར་ཅིག ལམ་སྒྲུབ་པའི་བར་དུ་གཅོད་པ་ཐམས་ཅད་ཉེ་བར་ཞི་བར་གྱུར་ཅིག སེམས་ཅན་ཐམས་ཅད་ལ་ཕན་པ་རྒྱ་ཆེན་པོ་བསམ་གྱིས་མི་ཁྱབ་པར་བྱེད་པའི་ནུས་པ་དང་ལྡན་ཞིང་དོན་བྱེད་པར་གྱུར་ཅིག དེ་ལྟར་གྱུར་ནས་ཀྱང་རྣམ་པ་ཐམས་ཅད་མཁྱེན་པའི་སངས་རྒྱས་ཀྱི་གོ་འཕང་མྱུར་དུ་ཐོབ་པར་གྱུར་ཅིག འཇམ་དཔལ་དཔའ་བོས་ཇི་ལྟར་མཁྱེན་པ་དང་། །ཀུན་ཏུ་བཟང་པོ་དེ་ཡང་དེ་བཞིན་ཏེ། །དེ་དག་གི་ནི་རྗེས་སུ་བདག་སློབ་ཅིང་། །དགེ་བ་འདི་དག་ཐམས་ཅད་ཡོངས་སུ་བསྔོ། །ཕྱོགས་བཅུ་ནམ་མཁའི་མཐས་གཏུགས་པའི། །སེམས་ཅན་ཀུན་གྱི་དོན་བསྒྲུབ་ཕྱིར། །ཇི་ལྟར་འཇམ་དཔལ་སྤྱོད་མཛད་པ། །བདག་གི་སྤྱོད་པའང་དེ་འདྲར་ཤོག །ཇི་སྲིད་ནམ་མཁའ་གནས་པ་དང་། །འགྲོ་བ་ཇི་སྲིད་གནས་ཀྱི་བར། །དེ་སྲིད་འཁོར་བའི་སྡུག་བསྔལ་ནི། །འཇོམས་པས་བདག་ཀྱང་གནས་པར་ཤོག །ཇི་ལྟར་དུས་གསུམ་གྱི་སངས་རྒྱས་དང་བྱང་ཆུབ་སེམས་དཔའ་ཆེན་པོ་རྣམས་ཀྱིས་བསྔོས་པ་དང་། སྨོན་ལམ་བཏབ་པ་དེ་བཞིན་དུ། བདག་ཅག་གིས་ཀྱང་བསྔོ་ཞིང་སྨོན་ལམ་གདབ་པར་བགྱིའོ། །ཞེས་བྱ་བ་ལ་སོགས་པའི་སྨོན་ལམ་ཅི་ཤེས་པ་དང་། རང་གི་ཡིད་ལ་ཇི་ལྟར་འདོད་པའི་སྨོན་ལམ་ཚེ་འདས་པའི་ཕྱིར་གདབ་ལ། ཡང་གསོན་པོའི་ཕྱིར་སྨོན་ལམ་གདབ་པ་ནི། དགེ་བ་འདི་དག་གི་མཐུས་ཡོན་གྱི་བདག་པོ་འཁོར་དང་བཅས་པ་རྣམས་ཀྱིས་རྣམ་པ་ཐམས་ཅད་མཁྱེན་པའི་སངས་རྒྱས་ཀྱི་གོ་འཕང་ཐོབ་པར་གྱུར་ཅིག ཚེ་འདི་ཉིད་དུ་ནད་ཀྱི་རིགས་སུ་གྱུར་པ། རླུང་ལས་གྱུར་པ་དང་། མཁྲིས་པ་ལས་གྱུར་པ་དང་། བད་ཀན་ལས་གྱུར་པ་དང་། འདུས་པ་ལས་གྱུར་པའི་ནད་བཞི་བརྒྱ་རྩ་བཞི་སྟེ། ནད་ཀྱི་རིགས་སུ་གྱུར་པ་རྣམས་ཉེ་བར་ཞི་བར་གྱུར་ཅིག གདོན་གྱི་རིགས་སུ་གྱུར་པ་ལྷའི་གདོན་དང་། ཀླུའི་གདོན་དང་། ལྷ་མ་ཡིན་གྱི་གདོན་དང་། རླུང་ལྷའི་གདོན་དང་། ནམ་མཁའ་ལྡིང་གི་གདོན་དང་། མིའམ་ཅིའི་གདོན་ལ་སོགས་པ་གདོན་ཐམས་ཅད་ཞི་བར་གྱུར་ཅིག འཕྲལ་གྱི་རྐྱེན་དུ་གྱུར་པའི་རྨི་ལམ་ངན་པ་དང་། མཚན་མ་ངན་པ་དང་། ལྟས་ངན་པ་དང་། གཞན་གྱི་བསམ་པ་ངན་པ་དང་། སྦྱོར་བ་ངན་པ་ལ་སོགས་པ་གནོད་པ་དང་། བར་ཆད་ཀྱི་རིགས་སུ་གྱུར་པ་ཐམས་ཅད་ཞི་བར་གྱུར་ཅིག མི་མཐུན་པ་ཐམས་ཅད་ཞི་བར་གྱུར་ཅིག བཀྲ་ཤིས་པ་དང་། བསམ་པ་ཐམས་ཅད་འགྲུབ་པར་གྱུར་ཅིག ཅེས་བྱ་བ་ལ་སོགས་པའི་ཡིད་ལ་ཅི་འདོད་པའི་སྨོན་ལམ་བརྗོད་པར་བྱའོ།། །།དྲུག་པ་ནི། བྱ་བ་ཐམས་ཅད་རྫོགས་པའི་རྗེས་ལ། ཡོན་བདག་རྣམས་ལ་ཁྲུས་བྱ་བ་དང་། གོས་གསར་པ་གྱོན་དུ་གཞུག་པ་དང་། བཀྲ་ཤིས་པའི་རྫས་རྣམས་མདུན་དུ་བྱས་ལ། བགེགས་བསྐྲད་པ་སྔོན་དུ་འགྲོ་བས་བཀྲ་ཤིས་ཀྱི་ཚིགས་བཅད་དང་། དགེ་ལེགས་ཀྱི་ཚིགས་བཅད་མང་པོ་དབྱངས་དང་བཅས་པ་བརྗོད་ལ། ཡོན་བདག་འཁོར་དང་བཅས་པ་བཀྲ་ཤིས་པར་བྱའོ། །ཞར་ལས་འོངས་པ་མཇུག་གི་ཆོ་ག་བསྟན་ཏེ། ཐམས་ཅད་ཀྱང་བསྟན་ཟིན་ཏོ།། །།ཤཱཀྱའི་དགེ་བསྙེན་གྲགས་པ་རྒྱལ་མཚན་ལ། །ལླེའུ་དགེ་སློང་སེང་གེ་མགོན་གྱིས་ནི། །གསོལ་བ་བཏབ་ནས་དགེ་བའི་བསམ་པ་ཡིས། །དཔལ་ལྡན་ས་སྐྱའི་དབེན་གནས་དམ་པར་བྲིས། །དེ་ལས་བྱུང་བའི་དགེ་བ་དྲི་མ་མེད། །ཏི་སེ་གངས་ཀྱི་མདོག་མཚུངས་འོད་ཟེར་གྱིས། །སྲིད་པའི་མུན་པར་འཁྱམས་པའི་སེམས་ཅན་རྣམས། །རབ་དཀར་སངས་རྒྱས་ས་ལ་འགོད་པར་ཤོག །ངན་སོང་ཐམས་ཅད་ཡོངས་སུ་སྦྱོང་བའི་རྒྱུད་ཀྱི་ཆོ་གའི་ལག་ཏུ་བླང་བའི་རིམ་པ་གཞན་ལ་ཕན་པའི་འོད་ཟེར་ཞེས་བྱ་བ། ཤཱཀྱའི་དགེ་བསྙེན་རྣལ་འབྱོར་པ་གྲགས་པ་རྒྱལ་མཚན་གྱིས་ཉེ་བར་སྦྱར་བ་འདི་ཡོངས་སུ་རྫོགས་སོ།། །།འདི་ལ་ཉེས་པ་མཆིས་ན་བླ་མ་རྣམས་ལ་བཟོད་པར་གསོལ་ལོ།། །། ༈ གུ་རུས་དཔར་རྩ་སྤེལ་བའོ།།